Kamu bisa jelasin ke aku soal Nowruz dalam bahasa melayu?

Nowrūz ( ), "Hari Baru") ialah perayaan tahun baru kuno tradisional yang disambut oleh Iran dan Kurdistan dan juga hari pertama tahun baru Iran.

Nowruz diraikan dan disambut oleh bangsa Iran dan bangsa-bangsa jirannya, dan juga tersebar ke tempat lain di dunia, termasuk Asia Tengah, Asia Selatan, China Barat Laut, rantau Crimea dan juga sesetengah kelompok etnik di Albania, Bosnia, Serbia dan Republik Macedonia.

Nowruz menandakan hari pertama musim bunga dan bermulanya tahun baru dalam takwim Iran. Nowruz disambut pada hari yang berlakunya ekuinoks musim bunga dalam astronomi, iaitu sekitar 20–22 Mac bergantung kepada tempat pemerhatiannya. Selain menjadi hari raya Zoroastrian yang penting kepada leluhur bangsa Iran yang beragama Zoroastrian, hari ini juga disambut sebagai tahun baru di sesetengah rantau India. Detik Matahari melintasi khatulistiwa cakerawala dan menyamakan kala malam dan siang dihitung setiap tahun untuk menentukan bila berkumpulnya seluruh ahli keluarga Iran untuk menyambut Nowruz.

Nowruz pada asalnya merupakan perayaan yang tersuci dalam agama Zoroastrian, tetapi tidak diketahui bila julung kali sambutannya, namun orang ramai percaya bahawa Zoroaster sendiri yang mencipta perayaan ini. Semenjak zaman Achaemenid, tahun baru bermula secara rasmi apabila Matahari beralih dari kala zodiak Pisces ke Aries untuk menandakan Ekuinoks Musim Bunga. Perayaan Yahudi Purim mungkin sekali diilhamkan oleh Tahun Baru Parsi. Nowruz juga diraikan oleh pengikut mazhab Ismaili, Alawi, Alevi, dan penganut agama Bahá'í.

Istilah Nowruz julung kalinya tertulis pada catatan Parsi pada abad ke-2 Masihi, tetapi hari perayaan ini juga penting pada zaman Achaemenid (kira-kira 648-330 SM), apabila para raja dari negara-negara taklukan empayar Parsi mempersembahkan ufti kepada Maharaja Parsi (Shahanshah) sempena hari Nowruz..

Pada tahun 2010, Perhimpunan Agung PBB mengiktiraf Hari Antarabangsa Nowruz, sebagai perayaan musim bunga yang berasal dari bangsa Parsi dan disambut selama 3,000 tahun. Di mesyuarat Jawatankuasa Antara Kerajaan untuk Melindungi Warisan Tak Ketara yang dianjurkan oleh Persatuan Bangsa-Bangsa Bersatu dari 28 September hingga 2 Oktober 2009 di Abu Dhabi, Nowrūz secara rasminya dimasukkan dalam Senarai Warisan Kebudayaan Kemanusiaan Tak Ketara UNESCO. Mulai tahun 2010, Perhimpunan Agung PBB mengiktiraf 21 Mac sebagai "Hari Nowruz Antarabangsa". Pada 15 Mac 2010, Dewan Perwakilan Amerika Syarikat meluluskan Resolusi Nowruz (H.Res. 267), dengan undian 384-2, untuk "Mengiktiraf kepentingan kebudayaan dan sejarah Nowruz, ... .".